O‘zbekiston Respublikasining Konstitutsiyasiga o‘zgartish va qo‘shimchalar kiritishga doir takliflarni olish, umumlashtirish hamda ularga javob qaytarish tartibi to‘g‘risidagi nizomni tasdiqlash to‘g‘risida

O‘zbekiston Respublikasi Oliy Majlisi Qonunchilik palatasining Kengashi va O‘zbekiston Respublikasi Oliy Majlisi Senatining Kengashi qaror qiladilar:
 1. O‘zbekiston Respublikasining Konstitutsiyasiga o‘zgartish va qo‘shimchalar kiritishga doir takliflarni olish, umumlashtirish hamda ularga javob qaytarish tartibi to‘g‘risidagi nizom ilovaga muvofiq tasdiqlansin. 
 2. Ushbu Qo‘shma qaror ijrosini nazorat qilish O‘zbekiston Respublikasi Konstitutsiyasiga o‘zgartish va qo‘shimchalar kiritish yuzasidan takliflarni shakllantirish va tashkiliy chora-tadbirlarni amalga oshirish bo‘yicha Konstitutsiyaviy komissiya raisi A. Saidov zimmasiga yuklatilsin.
 3. Ushbu Qo‘shma qaror qabul qilingan kundan e’tiboran kuchga kiradi.
 1. Ushbu Nizom O‘zbekiston Respublikasi Konstitutsiyasiga o‘zgartish va qo‘shimchalar kiritish yuzasidan takliflarni shakllantirish va tashkiliy chora-tadbirlarni amalga oshirish bo‘yicha Konstitutsiyaviy komissiya (bundan buyon matnda Konstitutsiyaviy komissiya deb yuritiladi) O‘zbekiston Respublikasining Konstitutsiyasiga o‘zgartish va qo‘shimchalar kiritish bo‘yicha takliflarni olish, umumlashtirish hamda ularga javob qaytarish tartibini belgilaydi. 
 Ushbu Nizomning amal qilishi:
 qonun loyihalarining umumxalq muhokamasini tashkil etishga; 
 jismoniy va yuridik shaxslarning “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonunida belgilangan tartibda berilgan murojaatlarini ko‘rib chiqishga nisbatan tatbiq etilmaydi. 
 2. O‘zbekiston Respublikasining Konstitutsiyasiga o‘zgartish va qo‘shimchalar kiritishga doir takliflarni (bundan buyon matnda takliflar deb yuritiladi) yig‘ish hamda umumlashtirish mamlakatimizda amalga oshirilayotgan Konstitutsiyaviy islohotlar jarayonida barcha fuqarolarning, keng jamoatchilik va fuqarolik jamiyati institutlari vakillarining fikr va mulohazalarini olish, umumlashtirish hamda O‘zbekiston Respublikasining Konstitutsiyasiga kiritilishi lozim bo‘lgan takliflarni shakllantirish maqsadida tashkil etiladi.
 3. Fuqarolar, manfaatdor davlat organlarining, fuqarolar o‘zini o‘zi boshqarish organlarining, fuqarolik jamiyati boshqa institutlarining, ilmiy-tadqiqot muassasalarining, o‘zga tashkilotlarning vakillari, shuningdek olimlar hamda mutaxassislar (bundan buyon matnda tashabbuskorlar deb yuritiladi) takliflar berish jarayonining ishtirokchilaridir.
 Chet davlatlarning va xalqaro tashkilotlarning ekspertlari takliflar olish hamda umumlashtirish jarayoniga qonunchilikka muvofiq jalb etilishi mumkin.
 4. Tashabbuskorlar o‘z fikrlarini erkin ifoda etishga, shuningdek taklif va mulohazalarini davlat tilida yoki boshqa tilda tayyorlashga hamda yuborishga haqli.
 Tashabbuskorlar qonunchilikka muvofiq boshqa huquqlarga ham ega bo‘lishi mumkin.
 Fuqarolarning takliflar berish jarayonida ishtirok etishga bo‘lgan huquqlarini jinsi, irqi, millati, tili, dini, ijtimoiy kelib chiqishi, e’tiqodi, shaxsiy va ijtimoiy mavqeyiga qarab cheklash taqiqlanadi.
 5. Takliflarni qabul qilish va ko‘rib chiqish Konstitutsiyaviy komissiya tomonidan belgilangan muddatlarda amalga oshiriladi. 
 6. Tashabbuskorlar o‘z takliflarini Konstitutsiyaviy komissiyaga: 
 “Meningkonstitutsiyam.uz” elektron platformasi;
 mahalla fuqarolar yig‘inlari xodimlari;
 xalq deputatlari Kengashlari;
 qisqa raqamli koll-markazi;
 pochta aloqasi;
 “Telegram” messenjeridagi maxsus bot orqali yuborishi mumkin.
 7. Kelib tushgan takliflarni ro‘yxatga olish, bu to‘g‘risida aholini xabardor qilish, takliflarni umumlashtirish va tahlil qilish maqsadida Konstitutsiyaviy komissiyaning Yig‘ma axborot-tahlil guruhi hamda Takliflar bilan ishlash guruhi tuziladi. 
 8. Tashabbuskorlar o‘z takliflarini “Meningkonstitutsiyam.uz” elektron platformasi hamda “Telegram” messenjeridagi maxsus bot orqali elektron shaklda berishi mumkin.
 9. Tashabbuskorlar mahalla fuqarolar yig‘inlari, xalq deputatlari tuman (shahar) Kengashlari orqali o‘z takliflarini bildirishi mumkin.
 Tashabbuskorlarning mahalla fuqarolar yig‘inlari orqali bildirgan takliflarini mahalla fuqarolar yig‘inlari xodimlari xalq deputatlari tuman (shahar) Kengashlariga yoki to‘g‘ridan to‘g‘ri Konstitutsiyaviy komissiyaning takliflar bilan ishlash guruhiga pochta, shu jumladan elektron pochta orqali yuborishi mumkin.
 Tashabbuskorlarning takliflarini mahalla fuqarolar yig‘inlari orqali olish jarayoni xalq deputatlari tuman (shahar) Kengashlari tomonidan muvofiqlashtirib boriladi. 
 10. Tashabbuskorlar qisqa raqamli koll-markazi orqali o‘z takliflarini og‘zaki ravishda bildirishi mumkin. 
 Ushbu takliflar koll-markaz operatorlari tomonidan yozib olinadi hamda elektron pochta orqali Konstitutsiyaviy komissiyaning takliflar bilan ishlash guruhiga yuboriladi. 
 11. Tashabbuskorlardan kelib tushgan barcha takliflar Komissiyaning takliflar bilan ishlash guruhi tomonidan ko‘rib chiqiladi, saralanadi, Konstitutsiyaning boblari yo‘nalishlari bo‘yicha tasniflanadi.
 Konstitutsiyaviy komissiya tomonidan ko‘rib chiqilishi maqsadga muvofiq deb topilgan takliflar Takliflar bilan ishlash guruhi tomonidan Yig‘ma axborot-tahlil guruhiga ko‘rib chiqish uchun yuboriladi.
 12. Yig‘ma axborot-tahlil guruhi kelib tushgan takliflarni umumlashtirib boradi.
 Bunda takliflarning kelib tushish jarayoni to‘g‘risidagi, shu jumladan tashabbuskorlardan kelib tushgan takliflarning umumiy mazmuni haqidagi axborotni o‘z ichiga olgan ma’lumotnoma tuziladi. Tuzilgan ma’lumotnoma Konstitutsiyaviy komissiyaga har kuni kiritib boriladi.
 13. Yig‘ma axborot-tahlil guruhi takliflarni ko‘rib chiqish maqsadga muvofiqligi bo‘yicha xulosa tayyorlaydi va har haftada kamida bir marotaba Konstitutsiyaviy komissiya a’zolariga taqdim etadi.
 14. Konstitutsiyaviy komissiya o‘z majlislarida takliflarni ko‘rib chiqadi va muhokama qiladi. 
 Muhokama natijalari bo‘yicha O‘zbekiston Respublikasi Konstitutsiyasiga kiritilishi mumkin bo‘lgan takliflar saralanib, ular maromiga yetkaziladi va tegishli loyiha shakllantiriladi. 
 15. Tashabbuskorlar tomonidan bildirilgan takliflar tavsiya xususiyatiga ega bo‘ladi hamda ko‘rib chiqilishi lozim. 
 16. Tashabbuskorlarning O‘zbekiston Respublikasining Konstitutsiyasini takomillashtirish bilan bog‘liq bo‘lmagan, shuningdek belgilangan muddatdan keyin taqdim etilgan takliflari ko‘rib chiqilmaydi.
 17. Konstitutsiyaviy komissiyaning faoliyati, shu jumladan kelib tushgan takliflar va ularni ko‘rib chiqish natijalari Internet jahon axborot tarmog‘idagi axborot resurslarida, ommaviy axborot vositalarida hamda “Meningkonstitutsiyam.uz” elektron platformasi orqali yoritilishi mumkin. 
 18. Kelib tushgan takliflarning tashabbuskorlariga takliflar ko‘rib chiqish uchun qabul qilinganligi to‘g‘risida ularning shakliga muvofiq xabar yuboriladi. 
 19. Kelib tushgan takliflardan qonunchilikni takomillashtirish maqsadida foydalanilishi mumkin. 
 20. Takliflarni qabul qilish, umumlashtirish hamda ko‘rib chiqish jarayonida yuzaga keladigan nizolar qonunchilikda belgilangan tartibda hal etiladi.